नदी, नालों में बह रहा नहर का पानी
क्षेत्र की नहर का पानी इन दिनों नदी, नालों में व्यर्थ बह रहा है। शिकायत के बाद भी अधिकारी इस ओर ध्यान नहीं दे रहे हैं। इससे किसानों के खेतों तक पर्याप्त मात्रा में पानी नहीं पहुंच रहा है। इसके कारण गेहूं की फसल सूखने का खतरा मंडराने लगा है। फसल पीली पड़ने लगी है।
मांगरूल नयापुरा सगोदा के किसानों का कहना है नहर विभाग के अधिकारी ध्यान देकर नदी-नालों में बह रहा पानी को रोक सकते हैं। इससे टेल क्षेत्र तक पानी पहुंच सकेगा। हरदा के पास सुकनी नदी में नहर का पानी मिल रहा है। इसी तरह पचोला माईनर मांगरूल नहर में पानी नहीं आने से किसानों कि चिंता बढ़ने लगी है। किसानों का कहना है गेहूं, चने की बोवनी को 40 दिन हो चुके हैं। सिंचाई के पानी का समय निकल रहा है। समय पर पानी नहीं मिला तो उत्पादन प्रभावित होगा। किसान जयनारायण धनगर, संजय पवार, रामसिंग पटेल, रामविलास वर्मा आदि किसानों ने टेल एरिया का गांव मांगरूल शाखा में नहर का पानी छोड़ने की मांग की है। इस संबंध में किसानों ने जिले के एसडीओ और इंजीनियर को भी इस समस्या से अवगत कराया, लेकिन अधिकारियों द्वारा किसानों को संतोषजनक जवाब नहीं दिया गया। इसके बाद विभाग के एसी राजेश अग्रवाल को फोन पर अवगत कराया। उन्होंने कहा पचोला माइनर के टेल एरिया में तीन दिन के अंदर पानी पहुंचा दिया जाएगा।
hin_Deva hin_Deva hin_Deva